**N Á R O D N Á R A D A S L O V E N S K E J R E P U B L I K Y**

**IV. volebné obdobie**

**Návrh zákona**

**z ........ 2009,**

**ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 223/2001 Z. z. o odpadoch a o zmene a doplnení niektorých zákonov v znení zákona č. 553/2001 Z. z., zákona č. 96/2002 Z. z., zákona č. 261/2002 Z. z., zákona č. 393/2002 Z. z., zákona č. 529/2002 Z. z., zákona č. 529/2002 Z. z., zákona č. 245/2003 Z. z., zákona č. 188/2003 Z. z., zákona č. 525/2003 Z. z., zákona č. 24/2004 Z. z., zákona č. 24/2004 Z. z., zákona č. 443/2004 Z. z., zákona č. 24/2004 Z. z., zákona č. 443/2004 Z. z., zákona č. 587/2004 Z. z., zákona č. 733/2004 Z. z., zákona č. 733/2004 Z. z., zákona č. 479/2005 Z. z., zákona č. 24/2004 Z. z., zákona č. 532/2005 Z. z., zákona č. 571/2005 Z. z., zákona č. 127/2006 Z. z., zákona č. 733/2004 Z. z., zákona č. 514/2008 Z. z., zákona č. 515/2008 Z. z. a zákona č. 519/2008 Z. z. sa mení a dopĺňa takto:

1. **V § 44 ods. 1, § 44a ods. 1 sa druhá veta vypúšťa.**
2. **V § 46 ods. 1 sa druhá veta mení takto:**

„Táto povinnosť sa nevzťahuje na suroviny, vlákna a výrobky určené na priemyselné použitie;“

Text za bodkočiarkou sa nemení.

1. **V § 46 ods. 2 sa druhá veta mení takto:**

„Táto povinnosť sa nevzťahuje na suroviny, vlákna a výrobky určené na priemyselné použitie;“

Text za bodkočiarkou sa nemení.

1. **V § 48 ods. 1 sa druhá veta ruší.**
2. **V § 56 ods. 3 v prvej vete sa slová „niektorou z činností R1 až R11**

 **nahrádzajú slovami „niektorou z činností R1 až R13“.**

**Čl. II**

Tento zákon nadobúda účinnosť dňom vyhlásenia.

**Dôvodová správa**

**Všeobecná časť**

Potreba úpravy v súčasnosti platného zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“) vychádza z nutnosti odstrániť nesúlad jednotlivých ustanovení v platnom znení zákona.

V súčasnosti platná právna norma, zákon o odpadoch, ukladá povinnosť výrobcovi a dovozcovi platiť príspevok do Recyklačného fondu. Táto povinnosť sa neuplatňuje, ak si výrobca alebo dovozca zabezpečí zber odpadov z obalov a ich zhodnotenie alebo recykláciu. Navrhovanou úpravou sa zabezpečí rozšírenie pôsobnosti, postavenia a úlohy Recyklačného fondu tak, že získané finančné prostriedky bude mať možnosť podporiť separáciu komunálneho odpadu v obciach vrátane odpadu biologického.

V súčasnosti platné ustanovenie § 48 ods. 1 je v rozpore s ustanovením § 56 zákona o odpadoch. Podľa dikcie predmetného ustanovenia je výrobca a dovozca povinný preukázať zhodnotenie za celé množstvo spoplatnených výrobkov niektorou z činností R1 až R11 uvedených v prílohe č. 2 zákona o odpadoch (§ 56 ods. 3), iba v tomto prípade pri preukázaní vývozu výrobkov nie je povinný platiť príspevok do Recyklačného fondu za jednotlivé komodity (§ 56 ods. 2).

Súčasné znenie je odkazom na ustanovenie § 8 ods. 2 zákona č. 529/2002 Z. z. o obaloch a o zmene a doplnení niektorých zákonov v znení neskorších predpisov. Novelizáciou zákona o obaloch zákonom č. 733/2004 Z. z. sa s účinnosťou od 1. januára 2005 zmenila definícia povinnej osoby (§ 2 ods. 3), v rámci zákona o obaloch zostal ako povinná osoba len dovozca prázdnych obalov (podnikateľ, ktorý uvádza na trh obaly alebo výrobky v obaloch).

Uvedená skutočnosť znamenala, že výrobcovia obalov, pre ktorých prestala platiť dikcia § 8 ods. 2 zákona o obaloch (plnenie záväzných limitov pre zber odpadov z obalov a zhodnocovanie) si nemohli uplatniť zníženie výšky príspevku, ktorý sú povinní zaplatiť do Recyklačného fondu podľa článku, ktorý navrhujeme zmeniť.

Povinnosť § 8 ods. 2 v súlade so zákonom o obaloch je pretransformovaná do nariadenia vlády SR č. 220/2005 Z. z., ktorým sa ustanovujú záväzné limity pre rozsah zhodnocovania odpadov z obalov (ďalej len „nariadenie vlády“). Uvedené nariadenie vlády ustanovuje limity zhodnocovania pre jednotlivé komodity v rozsahu 0 až 45 %. V praxi bolo praxi bolo preukázané, že podnikateľské subjekty, ktoré uvádzajú na trh obaly alebo výrobky v obaloch a ktoré si splnili záväzné limity v rozsahu danom nariadením vlády neuhrádzali poplatky do Recyklačného fondu pre množstvo dovezených obalov a výrobkov v obaloch, pre ktoré si povinnosť zberu a zhodnocovania podľa § 8 ods. 2 plniť nemuseli. To je v rozpore s ustanovením § 56 zákona o odpadoch a zároveň znevýhodňuje výrobcov spoplatnených výrobkov, ktorí musia preukazovať zhodnotenie v plnom rozsahu pre množstvo výrobkov, ktoré uviedli na trh v Slovenskej republike.

Výpočet príspevku výrobcu a výpočet príspevku dovozcu do Recyklačného fondu podľa § 56 ods. 3 je v rozpore s ustanovením § 2 ods. 6, kde je zhodnocovanie definované ako vykonávanie činností vedúcich k využitiu fyzikálnych, chemických alebo biologických vlastností odpadov. Zoznam príslušných činností je uvedený v prílohe č. 2 zákona o odpadoch. Preprava odpadu z miesta zberu do miesta zhodnocovania (zariadenie na zhodnocovanie), nenapĺňa podstatu vyššie uvedenej definície a nie je uvedená v zozname činností v prílohe č. 2. Je potrebné tiež upozorniť, že na predmetnú činnosť, t. j. na prepravu odpadu (ostatný odpad iný ako nebezpečný odpad) nie je potrebný súhlas podľa § 7 zákona o odpadoch, ktorý je uvedený v § 56 ods. 3 ako podmienka zhodnocovania odpadov. Na základe uvedeného navrhujeme zrušiť uvedenú formuláciu v § 56 ods. 3.

Návrh zákona nebude mať priamy dopad na verejné rozpočty, nemá vplyv na zamestnanosť a tvorbu pracovných miest.

Návrh zákona predpokladá zlepšenie stavu životného prostredia budovaním systému separácie komunálneho odpadu.

Dopad na štátny rozpočet sa nepredpokladá.

Návrh zákona je v súlade s Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná.

**Osobitná časť**

**K čl. I**

K bodu 1, 2 a 3

Navrhovanou úpravou sa zabezpečí posilnenie postavenia a úlohy Recyklačného fondu tak, že získané finančné prostriedky bude mať možnosť podporiť separáciu komunálneho odpadu v obciach vrátane odpadu biologického.

K bodu 4

Navrhovanou úpravou sa zabezpečí zosúladenie ustanovenia § 48 ods. 1 s ustanovením § 56 zákona o odpadoch.

K bodu 5

Výpočet príspevku výrobcu a výpočet príspevku dovozcu do Recyklačného fondu podľa § 56 ods. 3 sa zosúladí s vymedzením základných pojmov uvedeným v ustanovení § 2 ods. 6 zákona o odpadoch.

**K čl. II**

Navrhuje sa dátum účinnosti odo dňa vyhlásenia.

**DOLOŽKA ZLUČITEĽNOSTI**

**návrhu zákona s právom Európskej únie**

**1.** **Navrhovateľ zákona** : poslanci NR SR

**2.** **Názov návrhu zákona** : Návrh na vydanie zákona, ktorá, sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov

**3. V** **práve Európskej únie je problematika** **návrhu zákona**

 upravená:

V primárnom práve:

* čl. 174 Zmluvy o založení Európskeho spoločenstva

V sekundárnom práve:

1. Smernica Rady č. 1975/442/EHS z 15. júla 1975 o odpadoch v znení zmien a doplnkov (Ú. v. ES L 194, 25/07/1975),

2. Smernica Rady č. 1991/689/EHS z 12. decembra 1991 o nebezpečných odpadoch v znení zmien a doplnkov (Ú. v. ES L 377, 31/12/1991),

3. Smernica Rady 1975/439/EHS zo 16. júna 1975 o zneškodňovaní odpadových olejov v znení zmien a doplnkov (Ú. v. ES L 194, 25/07/1975),

4. Smernica Európskeho parlamentu a Rady č. 2000/53/ES z 18. septembra 2000 o starých vozidlách v znení zmien a doplnkov (Úradný vestník Európskych spoločenstiev L 269, 21/10/2000),

5. Smernica Rady č. 1999/31/ES z 26. apríla 1999 o skládkach odpadov (Ú. v. ES L 182, 16/07/1999),

6. Smernica Európskeho parlamentu a Rady č. 1978/176/EHS z 20. februára 1978 o odpadoch z odvetvia priemyslu na výrobu oxidu titaničitého v znení zmien a doplnkov (Ú. v. ES L 54, 25/02/1978),

7. Smernica Rady č. 1996/59/ES zo 16. septembra 1996 o zneškodňovaní polychlórovaných bifenylov a polychlórovaných terfenylov (PCB/PCT) (Úradný vestník Európskych spoločenstiev L 243, 24/09/1996).

8. Smernica Európskeho parlamentu a Rady 2002/96/ES z 27. januára 2003 o odpade z elektrických a elektronických zariadení (Ú. v. EÚ L 037, 13.02.2003) v znení smernice Európskeho parlamentu a Rady 2003/108/ES z 8. decembra 2003 (Ú. v. EÚ L 345, 31.12.2003).

9. Smernica Európskeho parlamentu a Rady 2002/95/ES z 27. januára 2003 o obmedzení používania niektorých nebezpečných látok v elektrických a elektronických zariadeniach (Ú. v. EÚ L 037, 13.02.2003).

10. Smernica Rady 91/692/EHS z 23. decembra 1991, ktorá štandardizuje a racionalizuje správy o vykonávaní určitých smerníc, ktoré súvisia so životným prostredím (Ú. v. ES L 377, 31.12.1991).

**4**. **Návrh zákona svojou problematikou** patrí medzi prioritné oblasti aproximácie práva obsiahnuté v čl. 70 Európskej dohody o pridružení – ochrana zdravia a života ľudí

**5.** **Charakteristika právnych noriem Európskej únie, ktorými je upravená problematika návrhu zákona:**

 - oblasť odpadov je upravená v značnom množstve komunitárnych smerníc, ktoré si vyžadujú transpozíciu do národných právnych poriadkov

**6. Vyjadrenie stupňa kompatibility** s právom Európskej únie:

úplný